  Виталий Пронин 28-тӥ августэ Удмуртиын ужаз Кун Думалэн Тӧроез Вячеслав Володин. Удмуртилэн Тӧроезлэсь ужзэ быдэсъясь Александр Бречаловен ӵош со пумиськылӥз шаерысьтымы муниципал кылдытэтъёслэн йыръёсынызы но пӧртэм огазеяськонъёслэн кивалтӥсьёсынызы. «Калашников» концернын пумиськон дыръя.Пумиськон дыръя пӧртэм ужпумъёс ӝутэмын вал. Муниципал кылдытэтъёслэн кивалтӥсьёссы, кылсярысь, ӝожомемзэс веразы: шаермы 140 миллиард манет мында выт бича, но со пӧлысь ог 80-90 миллиард манетэз федерал бюджетэ кошке. Уг луы-а, пе, троссэгес коньдонэз республикаямы кельтыны? Вячеслав Володин оскытыны выриз: Удмуртилы со быгатэмезъя юрттоз шуыса. Таин ӵош ик со пыр-поч мадиз, кыӵе югдур Россилэн экономикаяз, кыӵе луоз странамылэн бюджетэз вуоно арын - солэн проектэз 1-тӥ октябрёзь дась луыны кулэ ни.- Кунлэсь гинэ юрттэт витёно ӧвӧл, - шуиз Александр Бречалов. - Асьмелы но шаплыгес кариськоно, проектъёс гожтон бордын тыршоно, федерал программаосы пыриськоно. Та ласянь адӟем карымон луо эграос. Данъяськыса верасько, соос федерал бюджетысь 2 миллион 700 сюрс манет тыр грант утӥзы. Ужась муртлы Удмуртия но ватсаса коньдон висъяны пумит ӧвӧл.Кызьы но кыӵе проектъёс бордын ужало эграос, пыр-поч мадиз ёрослэн йырыз Татьяна Чуракова. Шуиз:- Бӧрсьысь бӧрсе 2-тӥ арзэ грант утӥськомы, со юрттэ ёросмес чебергес но шулдыргес карыны. Сентябре Сэп гуртын усьтыны чакламын бырем гуртъёслы сӥзем музей. 3 ар талэсь азьло отын ортчытӥзы вал Гуртлэсь нуналзэ - люкаськылӥзы артысь 13 гуртын улэмъёс. Та вакытэ со гуртъёс пӧлысь 7-ез быремын ни. Одӥг ужрадлы дасяськон дыръя трос тунсыко материалъёс люказы. Со ик кутскон сётӥз выль проект гожтонлы. Музей пуктӥське гурт клуб вӧзы. Кылиз на туристъёсты кыскон ужез радъяны.Кун Думалэн Тӧроезлэсь В. Володинлэсь Т. Чуракова юаз: азьланяз пичи гуртъёсты азинтонъя проектъёслы грант сётон азинтӥськоз-а? Кивалтӥсь буйгатӥз: луоз.Пумиськонъёс дыръя озьы ик трос вераськизы азбаръёсты но паркъёсты выльдон сярысь. Кылсярысь, пӧртэм выжы - калыкъёслэн огазеяськонъёссылэн кивалтӥсьёсынызы пумиськон дыръя, паймытӥз Глазовысь егит пияш Валентин Наговицин. Москваын но Санкт-Петербургын улэмез бере, со выльысь вордскем палъёсаз бертэм. Городысь егитъёсын ӵош парксэс выльдон-шулдыртон борды басьтӥськем. Солэн «Глазовысь сад» проектэз тросэзлы адӟем карымон луэ. Калыклы шутэтскон, пукон интыос кылдытэмын ни. Табере парклэсь проектсэ выльдыны чакла на.Ижысь Удмурт ульчаысь 267 юртлэн азбарез но шулдыреныз паймытэ. Трос подъездэн бадӟым корка бордысен кутскиз туэ Городлэн нуналэз. Угось, ӵапак отын улӥсьёслэн ӵектэмзыя, радъямын вал городысь азбаръёслэн но ёросъёслэн нуналъёссы. Озьы Иж городлэн нуналэз туэ 178 ужрадэз огазеяз. Вячеслав Володин пусйиз, та мукет улосъёслы, городъёслы но адӟем карымон луэ шуыса.Азбаръёсты тупатъянлы сӥзем программа туэысен пыӵатӥське «Огъя Россия» партия кичӧлтэм улсын. Солы луыса элькунамы Россилэн бюджетысьтыз туэ вуиз 273 миллион манет. Со борды ватсаз на Удмуртия - 122 миллион манет. Та коньдон люкылэмын элькунысьтымы вань муниципал кылдытэтъёслы, со тырмыны кулэ 250 пала азбаръёсты утялтонлы-шулдыртонлы. Вячеслав Володин оскон сётӥз: программа азинтӥськоз.Ужан нуналзэ В. Володин йылпумъяз «Калашников» концернын. Отын сое тодматӥзы югдурез утён удысын ужасьёс понна кылдытэм электромотоциклъёсын, баггиосын, оборонно-промышленной комплексын кутӥськись медиаплатформаен.Россиысь Кун Думалэн Тӧроеныз ӵош Удмуртие вуылӥзы Кун Думаысь 4 комитетъёслэн кивалтӥсьёссы: Станислав Говорухин - культурая, Дмитрий Морозов - тазалыкез утёнъя, Николай Николаев - инкуазез утёнъя, Леонид Левин - информационной технологиосъя но связья. Соос озьы ик ас удысъёссыя пумиськонъёс-кенешонъёс ортчытӥзы. Кун Думалэн депутатэз Андрей Исаев шуиз: Россиысь куноослэн шаерамы вуылэмзылэн одно пайдаез шӧдӥськыны кулэ.Валентина Емельянова Туспуктэм: udmurt.ru    